Preben Rudiengaard (V), 1998-04-24:
Venstre er enig i, at voldtægtsofre skal have let adgang til kompetent undersøgelse og behandling, når de har været udsat for voldtægt eller anden seksuel vold.
Vi er også enige i, at der ikke må lægges hindringer i vejen for den nødvendige politimæssige efterforskning.
Vi er ligeledes enige i, at mange voldtægtsofre får følger af alvorlig og langvarig karakter såsom nedsat selvværd, angst, depression og påvirket seksualliv, når de har været udsat for voldtægt eller anden seksuel overlast.
Derimod er vi ikke enige med forslagsstillerne i, at mange voldtægter ikke bliver anmeldt, fordi den aktuelle praksis for politimæssig afhøring og retslægelig undersøgelse tager utilstrækkeligt hensyn til voldtægtsofrets behov for omsorg, rådgivning og behandling.
I det fremsatte forslag foreslås det, at der etableres en ordning, hvor et offer altid kan henvende sig og blive undersøgt på nærmeste centralsygehus, og at der som minimum oprettes et center i hovedstadsområdet og efterfølgende i Odense, Århus og Aalborg.
På centralsygehusene og på disse centre skal der ske følgende, og det, der undrer os lidt, er den angivne rækkefølge: Først undersøgelse, så retslægelig dokumentation, behandling, rådgivning, psykologhjælp, juridisk vejledning om politianmeldelse, medvirken til politianmeldelse, rekvisition af bistandsadvokat og efterfølgende forebyggende indsats.
Det foreslås også, at centrene skal være vidensbanker for efteruddannelse m.v. Jeg er bange for, at man med den rangfølge, som er skitseret, ødelægger den retshåndhævelse, som der bør være i en sådan sag.
For mig at se er der risiko for, at politiet kommer for sent ind i disse sager, og at den retslægelige dokumentation svigtes, når man bare lægger det ud på et centralsygehus og på et center uden at have struktur på det.
Venstre er ligeledes betænkelig ved, at man ved opbygning af nye organisationer også pålægger de betrængte sygehuskommuner nye udgifter.
Der skal ikke herske nogen tvivl om, at vi har fuld respekt for voldtægtsofre, og at de skal have en optimal omsorg, rådgivning og behandling.
Det er vi ganske med på.
Men det er vores opfattelse, at politiet altid skal være første instans med hensyn til afhøring, at der derefter skal ske en retslægelig dokumentation, og at man herefter overgiver ofret til videre omsorg, rådgivning, behandling og videre forebyggende tiltag for at modvirke senfølger. Dette kan meget vel lade sig gøre ved at efteruddanne personalet på vores centralsygehuse og ved, at dette personale kan bistå også ved den retslægelige dokumentation.
Vi har i dag personalet, men de har behov for en specifik efteruddannelse, og det mener vi, at vi kan give dem.
Men at opbygge nye enheder finder vi uhensigtsmæssigt og ligeledes problematisk, dels af hensyn til retshåndhævelsen og dels af økonomiske hensyn til det samlede sygehusvæsen.
Venstre er dog positiv over for, at der kan ske en forbedring af indsatsen, især over for voldtægtsofre, og jeg skal meddele, at vi gerne går konstruktivt ind i et arbejde
på området.
I lighed med, hvad jeg hørte fra både Socialdemokratiets og fra sundhedsministerens side, er vi også enige i, at der kan laves nogle retningslinjer inden for de gældende systemer, således at vi sikrer, at voldtægtsofre får en seriøs undersøgelse, at politiet kan efterforske, og at vi tager hensyn til senfølgerne hos voldtægtsofre.